Ahmed al-Sharaa

Ahmed Hussein al-Sharaa (árabe: أحمد حسين الشرع), mihó konosí komo Abu Mohammad al-Julani (árabe: أبو محمد الجولاني), ta un polítiko sirio i eks-komandante rebelde ku ta fungi komo presidente di Siria for di 2025. Anteriormente, el a fungi komo emir di Frente Al-Nusra di 2012 pa 2017, emir di Hay’at Tahrir al-Sham (HTS) di 2017 pa 2025 i tabata lider de fakto di Siria for di desèmber 2024 te ku su nombramentu komo presidente na yanüari 2025.

 Bida 
Al-Julani a nase den 1982 na Riad, Arabia Saudita, den un famia sirio di e altiplano di Golan. For di un edat hoben, su famia a forma su identidat sirio i islámiko.

Poco promé ku e invashon di Irak na 2003, al-Julani a uni ku Al-Qaeda den Irak i a tuma parti den e insurgensia kontra e okupashon merikano. Na 2006, el a wòrdu detení pa forsanan merikano i a keda prezu te 2011. Su liberashon a koinsidí ku e kuminsamentu di e revolushon sirio.

Na 2012, ku sosten di Al-Qaeda, al-Julani a funda Frente al-Nusra pa partisipá den e guera sivil sirio kontra e gobièrnu di Bashar al-Assad. Komo emir, el a institui kontrol riba e region nortwest di Idlib i a oponé e intento di Abu Bakr al-Baghdadi pa inkluí al-Nusra den e Estado Islámiko. E disputa aki a generá konflikto habrí entre al-Nusra i Estado Islámiko.

Na mei 2013, Departamento di Estado di Merka a designá al-Julani komo un Specially Designated Global Terrorist. Kuater aña despues, un rekompensa di $10 mion a wòrdu ofresé pa informashon ku por kondusí na su kaptura.

Na 2016, al-Julani a kibra relashon ku Al-Qaeda i den 2017, Frente al-Nusra a uni ku otro organisashonnan pa forma Hayat Tahrir al-Sham. Desde e separashon for di Al-Qaeda, al-Julani a buska un mayor nivel di legitimidat internashonal, enfokando riba gobernashon lokal den lugánan ku e ta kontrolá. HTS a establesé un atministrashon ku ta kobra impuesto, duna servisio públiko i emití karchi di identidat na residente, pero a keda krítika pa táktikanan outoritario i supreshon di disenshon. 

Resientemente, al-Julani a presentá un postura mas moderá den e konteksto internashonal, sugiriendo ku e no tin deseo pa hiba guera kontra paisnan oksidental i ku e ta komprometí pa protehá minorianan.

Al-Julani i HTS a wòrdu kritiká pa su kontrol estrikto riba Idlib, inkluyendo supreshon di oposishon polítiko i aktividatnan sosial.

Kategoria:Hende
Kategoria:Siria
Kategoria:Politiko